google/wiki40b huggingface dataset:
4η Συμφωνία (Μπετόβεν)

Η 4η Συμφωνία σε Σι ύφεση μείζονα, Op. 60 (γερμανικά: 4. Sinfonie in B-Dur Op. 60) είναι μία συμφωνία του Λούντβιχ βαν Μπετόβεν, αποτελούμενη από τέσσερα μέρη και γραμμένη το καλοκαίρι του 1806. Για πρώτη φορά παρουσιάστηκε ένα χρόνο αργότερα σε προσωπικό κονσέρτο στο σπίτι του πρίγκιπα Φραντς Γιόζεφ φον Λόμπκοβιτς.

Υπόβαθρο

Το έργο αφιερώθηκε στον Κόντε Φραντς φον Όπερσντορφ, έναν συγγενή του Πρίγκιπα Λιχνόβσκι. Ο Κόντες είχε συναντήσει τον Μπετόβεν, όταν ταξίδεψε στην καλοκαιρινή οικεία του Λιχνόβσκι, όπου διέμενε ο Μπετόβεν. Ο Όπερσντορφ άκουσε εκεί τη 2η Συμφωνία σε Ρε μείζονα και του άρεσε τόσο πολύ, ώστε του προσέφερε ένα μεγάλο χρηματικό ποσό για να γράψει για αυτόν τη νέα του συμφωνία. Ο Μπετόβεν ανέλαβε το έργο αυτό το καλοκαίρι του 1806 και το ολοκλήρωσε σχεδόν μέσα σε ένα μήνα, ενώ παράλληλα δούλευε στο Κονσέρτο για πιάνο No. 4 και αναθεωρούσε την όπερά του Φιντέλιο, η οποία έως τότε ήταν γνωστή ως Leonore. Η αφιέρωση έγραφε: «Στον Σιλέσια Ευγενή Κόντε Φραντς φον Όπερσαντορφ». 
Ο Εκτόρ Μπερλιόζ είχε τόσο συγκλονιστεί από το δεύτερο μέρος της συμφωνίας, ώστε υποστήριξε ότι αυτή η δουλειά ανήκε στον Αρχάγγελο Μιχαήλ, και ότι είναι αδύνατο να το δημιούργησε κάποιο ανθρώπινο ον. Ο Ρόμπερτ Σούμαν, αποκάλεσε αυτό το σπουδαίο έργο του Μπετόβεν «μία καλλίγραμμη Ελληνίδα κυρά, ανάμεσα σε δύο Σκανδιναβούς γίγαντες» (παραλληλίζοντας ως Ελληνίδα κυρά τούτη τη Συμφωνία και ως γίγαντες την 3η και την 5η).
Βαλκανικό Κύπελλο Εθνών 1932

Tο 2ο Βαλκανικό Κύπελλο Εθνών Ποδοσφαίρου 1932 (στην ουσία 3ο, καθώς προηγήθηκε ένα ανεπίσημο το 1931) διεξήχθη στο Βελιγράδι της ενιαίας Γιουγκοσλαβίας από τις 26 Ιουνίου έως τις 3 Ιουλίου 1932. Μετείχαν τέσσερις χώρες και νικήτρια αναδείχθηκε η εθνική Βουλγαρίας.

Η διοργάνωση

Στο δεύτερο Βαλκανικό Κύπελλο έλαβαν μέρος τα 4 από τα 6 (τότε) κράτη των Βαλκανίων, τα ίδια με το πρώτο του 1929-31. Δεν δήλωσαν συμμετοχή η Αλβανία και η Τουρκία, όπως άλλωστε σε όλα τα Κύπελλα της προπολεμικής περιόδου με εξαίρεση την Τουρκία που μετείχε στο εκτός σειράς Κύπελλο του 1931.
Εφαρμόστηκε το νέο σύστημα διεξαγωγής που είχε εισαχθεί στο προαναφερόμενο ανεπίσημο. Οι ομάδες αγωνίστηκαν στο Βελιγράδι σε ενιαίο όμιλο και μονές συναντήσεις με βαθμολογία 2-1-0. Η διοργάνωση ολοκληρώθηκε σε οκτώ μόλις ημέρες (Κυριακή με Κυριακή).
Οι έξι αναμετρήσεις πραγματοποιήθηκαν στο στάδιο Μπεογκράτσκι (έδρα του ομώνυμου συλλόγου, σήμερα ΟΦΚ Βελιγραδίου) με πέντε διαφορετικούς διαιτητές από τις συμμετέχουσες χώρες, οι δύο εκ των οποίων Ρουμάνοι. Ο Σταύρος Χατζόπουλος διατήτευσε δύο παιχνίδια της γηπεδούχου Γιουγκοσλαβίας, εκτός βέβαια από εκείνο με αντίπαλο την Ελλάδα.
Σογκουνάτο Καμακούρα

Το σογκουνάτο Καμακούρα (Ιαπωνικά: 鎌倉幕府, Kamakura bakufu) ήταν ένα είδος στρατιωτικής δικτατορίας που επέβαλαν στην Ιαπωνία οι Σόγκουν από το 1185 (επισήμως από το 1192) έως το 1333 (περίοδος Καμακούρα). Ιδρυτής του ήταν ο Γιοριτόμο, αρχηγός της φατρίας Μιναμότο. Ο Γιοριτόμο, ο οποίος είχε αποκτήσει μεγάλη εξουσία μετά την εξόντωση της φατρίας Τάιρα, λαμβάνοντας από τον αυτοκράτορα τον τίτλο του Σέι-ι-τάι-σόγκουν, επέλεξε την Καμακούρα στη Χονσού για να εγκαταστήσει την κυβέρνησή του.
Μετά τον θάνατο του Γιοριτόμο, αν και οι Σόγκουν συνέχισαν αρχικά να προέρχονται από τους Μιναμότο, την πραγματική εξουσία πήρε στα χέρια της η οικογένεια της χήρας του Γιοριτόμο, της Μασάκο Χότζο, που είχε την αντιβασιλεία μετά το θάνατο του Γιοριτόμο. Οι Χότζο κατάφεραν να διατηρήσουν την εξουσία για 135 έτη.
Το 1221 ο Αυτοκράτορας Γκο Τόμπα προσπάθησε ανεπιτυχώς να κερδίσει ξανά την εξουσία, με την λεγόμενη εξέγερση Τζοκίου. Το 1274 και το 1281 οι Μογγόλοι του Κουμπλάι Χαν επιχείρησαν να εισβάλουν στην Ιαπωνία και ήρθαν σε σύγκρουση με το σογκουνάτο Καμακούρα. Οι Μογγόλοι, που αντιμετώπισαν και πολλές δυσκολίες με δυνατούς ανέμους που έπνεαν στην περιοχή (τους λεγόμενους Καμικάζε), αποκρούστηκαν επιτυχώς από τους Σαμουράι του σογκουνάτου. Το σογκουνάτο όμως έχασε μεγάλη από την δύναμή του με τους πολέμους αυτούς. Το 1331 ο αυτοκράτορας Γκο Ντάιγκο επιχείρησε μια νέα σύγκρουση με το σογκουνάτο Καμακούρα, η οποία όμως αποκρούστηκε από τον Τακαούτζι Ασικάγκα. Όμως, το 1333, ο Τακαούτζι Ασικάγκα επαναστάτησε και συμμάχησε με τον αυτοκράτορα. Τότε νίκησε το σογκουνάτο Καμακούρα και στη θέση του εγκατέστησε το σογκουνάτο Ασικάγκα.
3228 Πιρέ

Φυσικά χαρακτηριστικά

Τα κυρίως φυσικά χαρακτηριστικά του Πιρέ είναι άγνωστα. Ο Πιρέ περιστρέφεται γύρω από τον εαυτό του μία φορά κάθε 11 ώρες, 32 λεπτά και 30 δευτερόλεπτα.
Ρέγκιναλτ της Βουργουνδίας

Βιογραφία

Ήταν γιος του Ούγου κόμη του Σαλόν και της Αδελαΐδας των Άνντεχς, κόρης του Όθωνα Α΄ δούκα της Μερανίας.
Με το γάμο του με την Γκυγεμέτ κόμισσα του Νεσατέλ έγινε κόμης συζυγικώ δικαιώματι (jure auxoris). Απεβίωσε το 1321 και τον διαδέχθηκε η κόρη του Ιωάννα.
Μπαντάρ Σερί Μπεγκαβάν

Ιστορία

Τον 7ο αιώνα μ.Χ., φαίνεται πως η περιοχή όπου βρίσκεται η πόλη κατοικήθηκε για πρώτη φορά. Το 1970, ωστόσο, δόθηκε στην πόλη το σημερινό της όνομα. Το 2007, ο Σουλτάνος του Μπρουνέι έδωσε εντολή για επέκταση της πόλης από 12,67 km² σε 100,36 km².
Wright Model A

Το Wright Model A ήταν πρώιμο αεροσκάφος που κατασκευάστηκε από τους αδελφούς Ράιτ στις ΗΠΑ το 1906. Ήταν μια ανάπτυξη του Flyer III του 1905. Οι Ράιτ κατασκεύασαν περίπου 7 αντίγραφα στο κατάστημα ποδηλάτων κατά την περίοδο 1906-1907 τα οποία δεν πετούσαν. Ένα από αυτά απεστάλη στη Χάβρη το 1907 για επίδειξη στους Γάλλους. Το αεροσκάφος είχε κινητήρα 35 ίππων και ήταν διθέσιο. Το Model A ήταν το πρώτο αεροσκάφος που διατέθηκε προς πώληση και το πρώτο αεροσκάφος που εισήχθη για σειριακή παραγωγή οπουδήποτε στον κόσμο. Εκτός από τα επτά αεροσκάφη που κατασκεύασαν οι Ράιτ το 1906-1907, παραχώρησαν άδειες για την παραγωγή στην του Model A στην Ευρώπη. Η γερμανική Flugmaschine Wright GmbH κατασκεύασε περίπου 60 αντίγραφα.
Το Military Flyer του 1909 ήταν μετατροπή του Model A από τους Αδελφούς Ράιτ. Οι πτέρυγες του είχαν ήταν μικρότερες κατά δύο πόδια. Το αεροσκάφος παρουσιάστηκε στο Φορτ Μάιερ της Βιρτζίνια στις 28 Ιουνίου 1909 για την αμερικανική πολεμική αεροπορία, αφού τους προσέφερε σύμβαση 25.000 δολαρίων ($697.130 σε δολάρια του 2008) για αεροσκάφη ικανά να πετούν με ταχύτητα 64 χιλιόμετρα/ώρα με δύο επιβαίνοντες επί του σκάφους σε απόσταση 201 χιλιομέτρων. Μετά από αυστηρές δοκιμές του στρατού το αεροπλάνο έγινε αποδεκτό ως "Signal Corps (S. C.) Νο. 1" στις 2 Αυγούστου 1909, και οι αδελφοί έλαβαν 30.000 δολάρια ($836.556 σε δολάρια του 2012).
Λαππεενράντα

Γεωγραφία

Η πόλη βρίσκεται στην νότια Φινλανδία, ανατολικά του Ελσίνκι. Η πόλη έχει πληθυσμό 72.183 στην πιο πρόσφατη παν-φινλανδική απογραφή που έγινε το 2011 και είναι η 13η μεγαλύτερη πόλη της χώρας. Η πόλη διαθέτει αεροδρόμιο, λεωφορειακό σταθμό και υπάρχουν επίσης νησιά τα οποία συνδέονται στην πόλη μέσω γεφυρών, και όλα βρίσκονται στις λίμνες γύρω από την πόλη.
Bdnews24.com

Το bdnews24.com είναι ειδησεογραφική ιστοσελίδα του Μπανγκλαντές στα αγγλικά και τα βεγγαλικά. Τον Απρίλιο του 2018, η κατάταξη Alexa ήταν 31ο στο Μπαγκλαντές και 7.183ο σε παγκόσμιο επίπεδο.

Ιστορία

Το 2005, η εταιρεία ξεκίνησε αρχικά ως το πρώτο αποκλειστικά βασισμένο στο διαδίκτυο πρακτορείο ειδήσεων της χώρας, και ήταν γνωστή ως BDNEWS. Τα άλλα δύο εθνικά πρακτορεία ειδήσεων εκείνη την εποχή ήταν η κρατική Μπαγκλαντές Σανγκμπάντ Σάνγκσθα (BSS) και το ιδιωτικό Ηνωμένες Ειδήσεις του Μπαγκλαντές (UNB), που εκείνη την εποχή ήταν βασισμένες στον τηλέτυπο "υπηρεσίες σύρμα". Μετά από μια εξαγορά στα μέσα του 2006 στην εταιρεία συμμετοχών Bangladesh News 24 Hours Ltd, η ιδιοκτησία ασκείται μεταξύ δύο μοναδικά μέλη του συμβουλίου: τον γενικό διευθυντή και αρχισυντάκτη Τουφίκ Ιμρός Χαλίντι και τον πρόεδρο της εταιρείας, Ασίφ Μαχμούντ.
Τον Οκτώβριο του 2006, το bdnews24.com κυκλοφόρησε εκ νέου ως η πρώτη ελεύθερη διαδικτυακή εφημερίδα του Μπανγκλαντές και μετονομάστηκε σε bdnews24.com. Ο αρχισυντάκτης Χαλίντι είναι δημοσιογράφος και πρώην εργαζόμενος του BBC. Στις 28 Μαΐου 2012, το γραφείο του bdnews24.com δέχθηκε επίθεση από άνδρες με ματσέτες τραυματίζοντας τρεις δημοσιογράφους.
Διαθεματική προσέγγιση της γνώσης

Με τον όρο διαθεματική προσέγγιση της γνώσης εννοούμε μια πρόταση στο χώρο της γνωστικής ψυχολογίας και της παιδαγωγικής, σύμφωνα με την οποία το "προς μάθηση" αντικείμενο (θέμα) προσεγγίζεται πιο εύκολα από δρόμους που δεν συμπίπτουν με τη θεώρηση της επιστήμης σε κλάδους.
Με πιο απλά λόγια διαθεματική προσέγγιση ορίζεται η πολύπλευρη διερεύνηση και μελέτη ενός θέματος που άπτεται πολλών γνωστικών αντικειμένων.
Για παράδειγμα, σε μια διαθεματική προσέγγιση με "θέμα" το νερό, η μελέτη του θα ξεκινούσε από ερωτήματα που προέρχονται από διάφορες μορφές γνώσης:"τι είναι το νερό δηλαδή, ποια τα συστατικά του;" (χημεία), "πώς συμπεριφέρεται το νερό από φυσική άποψη;" (φυσική),"η σημασία του νερού για το περιβάλλον και τη ζωή στον πλανήτη; " (περιβάλλον), "ποια έθιμα της ελληνικής παράδοσης σχετίζονται με το νερό;" (λαογραφία), "ποια είναι η σχέση του νερού με τη φιλοσοφία ή με τη θρησκεία;" κτλ.
Συγγενής με τη διαθεματική προσέγγιση της γνώσης είναι και η λεγόμενη διεπιστημονική προσέγγιση, η οποία περιορίζει τις μορφές γνώσης από τις οποίες ξεκινά η διδασκαλία/μάθηση στο χώρο των επιστημών.

Η διαθεματική προσέγγιση στην Ελλάδα

Σύμφωνα με τη νοοτροπία της διαθεματικής προσέγγισης της γνώσης θεωρείται ότι είναι το επίσημο αναλυτικό πρόγραμμα που καθορίζει το αντικείμενο και τις διδακτικές διαδικασίες που ακολουθούνται στα δημόσια και ιδιωτικά σχολεία της Ελλάδας (βλ. συνδέσεις). Η εισαγωγή της διαθεματικής προσέγγισης στην ελληνική εκπαίδευση προσεγγίστηκε αρχικά ως προβληματισμός περίπου στα μέσα της δεκαετίας του '80, για να συγκεκριμενοποιηθεί αργότερα στα αναλυτικά προγράμματα και τα σχολικά βιβλία που γράφτηκαν την επόμενη δεκαετία.
Κάρλος Τέβες

Καριέρα

Έχει ξαναπαίξει προηγουμένως για την Μπόκα Τζούνιορς. Αγωνίστηκε επίσης στις Κορίνθιανς, Γουέστ Χαμ, Μάντσεστερ Γιουνάιτεντ, Μάντσεστερ Σίτι και Γιουβέντους. 
Μεταγράφηκε στην Μάντσεστερ Σίτι από την Μάντσεστερ Γιουνάιτεντ το καλοκαίρι του 2009, να γίνει ο πρώτος παίκτης που μετακινείται μεταξύ των δύο αντίπαλων συλλόγων από τον Τέρι Κουκ το 1999. Το σκοράρισμα με την Μάντσεστερ Σίτι τον έκανε ένα απαραίτητο παίκτη για τον σύλλογο στα μάτια των συμπαικτών και των μέσων ενημέρωσης.
Την σεζόν 2010-11 επιλέχθηκε ως αρχηγός της ομάδας από τον προπονητή Ρομπέρτο Μαντσίνι. Το 2011, ο Τέβες ζήτησε μεταγραφή μακριά από το Μάντσεστερ, επικαλούμενος οικογενειακούς λόγους και ο Σέρχιο Αγουέρο επιλέχθηκε ως αντικαταστάτης του. Ωστόσο, ο ίδιος παρέμεινε παίκτης της Σίτι αφού η οικογένειά του μετακόμισε πίσω στο Μάντσεστερ. Η καριέρα του μαστίζεται από μια μακροχρόνια σχέση με την Media Sports Investments, εταιρεία στην οποία ανήκουν δικαιώματα του Τέβες και πολλών άλλων παικτών και προπονητών. Αυτό οδήγησε στην επιβολή πρόστιμου στην Γουέστ Χαμ για θέματα ιδιοκτησίας. 
Τη διετία 2013-2015 έπαιξε με τα χρώματα της ιταλικής Γιουβέντους. Στο τέλος της σεζόν 2014-2015 ο Τέβες αποχώρισε από την Ευρώπη για να ξαναπαίξει στην Μπόκα Τζούνιορς.

Εθνική Ομάδα Αργεντινής

Έχει κάνει 76 εμφανίσεις για την Εθνική Αργεντινής, σκοράροντας 13 γκολ.
Δημήτριος Καρυτσιώτης

Βιογραφία

Ο Δημήτριος Καρυτσιώτης γεννήθηκε το 1741 στον Άγιο Ιωάννη Κυνουρίας. Ήταν γιος του Ιωάννη και της Κανέλλας και η οικογένειά του καταγόταν από την Καρύτσα Λακωνίας (εξ'ου και το επίθετο Καρυτσιώτης). Άλλα αδέλφια του ήταν ο Νικόλαος, ο Πολύκαρπος, ο οποίος ήταν ιερομόναχος, ο Γεώργιος, η Ελένη και η Καλομοίρα. Το 1756, σε ηλικία 15 ετών, έφυγε από το Άστρος, προκειμένου να ακολουθήσει τον θείο του, που έφευγε για τη Σμύρνη με το ένα τσαρούχι, σύμφωνα με την παράδοση. Στην Σμύρνη δούλεψε σκληρά και απέκτησε αρκετά χρήματα. Το 1772, σε ηλικία περίπου 30 ετών, έφυγε για την Τεργέστη, όπου απέκτησε μεγάλη και αξιόλογη περιουσία. Εκεί, σε συνεργασία με τους άλλους Έλληνες, ίδρυσε την Ελληνική Ορθόδοξη Κοινότητα της Τεργέστης. Επιπλέον, κατασκεύασε ένα μεγαλοπρεπές κτήριο με την ονομασία ΑΣΤΡΟΣ (Νυν Palazzo Carciotti), τιμώντας έτσι την πατρίδα του. Το μεγαλοπρεπές αυτό οικοδόμημα, σώζεται μέχρι και σήμερα στην παραλία της Τεργέστης.
Ο Δημήτριος Καρυτσιώτης, δώρισε χρήματα, ιερά σκεύη και άλλα, που πλούτισαν το Άστρος. Με δωρεά του, το 1798, κτίστηκε στον Άγιο Ιωάννη, η καλλιμάρμαρος Σχολή Καρυτσιώτη. Το 1805, χτίζεται στο Άστρος παράρτημα της Σχολής (σημερινό Αρχαιολογικό Μουσείο Άστρους). Στις σχολές αυτές, φοιτούσαν νέοι από την περιοχή και από ολόκληρη την Πελοπόννησο. Και οι δύο σχολές καταστράφηκαν το 1826 από τον Ιμπραήμ. Το 1805, με τη βοήθεια του αδελφού του, Γεώργιου, έκτισε ένα πέτρινο υδραγωγείο, πλησίον της Μονής Λουκούς, από το οποίο υδρεύονται μέχρι και σήμερα το Άστρος, τα Κάτω Δολιανά, η Μονή Λουκούς, τα Κάτω Βέρβενα και το Παράλιο Άστρος. Την ίδια χρονιά, δώρισε μια έκταση 48 στρεμμάτων, το λεγόμενο «Αγροκήπιο», δίπλα και γύρω από τη Σχολή του.
Ο Δημήτριος Καρυτσιώτης πέθανε στις 2 Φεβρουαρίου 1819, σε ηλικία 78 χρονών. Ανιψιός του ήταν ο Προκόπιος Καρυτσιώτης, ο οποίος ήταν ο μοναδικός κληρονόμος του και διευθυντής της Σχολής Καρυτσιώτη. Το 1912, ανακηρύχτηκε ευεργέτης της κοινότητας Άστρους.
Μεχντί Αμπέντ

Προσωπική Ζωή

Ο Αμπέντ γεννήθηκε στο Μοντρέιγ της Γαλλίας. Η οικογένειά του κατάγεται από το Άιν Τεμουσέντ της Αλγερίας.

ΡΚ Λανς

Ο Αμπέντ εντάχθηκε στη ΡΚ Λανς το 2003, όπου και αποτέλεσε μέλος των τμημάτων υποδομής του συλλόγου για διάστημα οκτώ ετών προτού αποχωρίσει με προορισμό την Νιούκασλ Γιουνάιτεντ.

Διεθνής Καριέρα

Το 2009, ο Αμπέντ ήταν μέλος της Εθνικής Γαλλίας U-17 που έλαβε μέρος στο Ευρωπαϊκό Πρωτάθλημα Ποδοσφαίρου U-17 του 2009 που διεξήχθη στην Γερμανία. Αγωνίστηκε και στις τρεις αναμετρήσεις που έδωσε η Γαλλία για την φάση των ομίλων της διοργάνωσης, ξεκινώντας ως βασικός σε δύο εξ αυτών. Έχει αγωνιστεί επίσης με τις ηλικιακές κατηγορίες U-16 και U-18 της Γαλλίας.
Τον Σεπτέμβριο του 2011, ο Αμπέντ δήλωσε ότι σκεφτόταν σοβαρά το ενδεχόμενο να επιλέξει να εκπροσωπεί την Αλγερία με την ηλικιακή κατηγορία U-23 level. Στις 30 Σεπτεμβρίου 2011, η αθλητική εφημερίδα Le Buteur ανέφερε ότι ο Αμπέιντ είχε έρθει σε επικοινωνία με τον προπονητή της Εθνικής Αλγερίας U-23, Ατζεντίν Άιτ Τζουντί και επιβεβαίωσε ότι θα εντασσόταν στην ομάδα ενόψει προετοιμασίας που θα λάμβανε χώρα τον Οκτώβριο. Στις 8 Οκτωβρίου 2011, πραγματοποίησε το ανεπίσημο ντεμπούτο του με την ομάδα, ξεκινώντας ως βασικός σε φιλική αναμέτρηση απέναντι στην ΟΣΜ Αλζέ. Στις 13 Νοεμβρίου 2011, πραγματοποίησε το επίσημο ντεμπούτο του ξεκινώντας ως βασικός στην νικηφόρα αναμέτρηση με σκορ 2-0 απέναντι στην Νότια Αφρική. Στις 16 Νοεμβρίου 2011, κλήθηκε ως μέλος της ομάδας της Αλγερίας που θα λάμβανε μέρος στο Αφρικάνικο Κύπελλο Εθνών U-23 του 2011 που διεξήχθη στο Μαρόκο.
Τσανάκκαλε

Όνομα

Οφείλει την τουρκική ονομασία του από τα περίφημα κάστρα του «Τσανάκ Καλεσί» (που σημαίνει Φρούριο των τσανακίων) από των εκεί από του 1740 κατασκευαζομένων πήλινων αγγείων. Μέχρι όμως του 1922 το τουρκικό επίσημο όνομα ήταν «Καλέι Σουλτανιέ» ή «Σουλτανιέ Καλεσί» (δηλαδή σουλτανικό φρούριο). Το σύγχρονο όνομα είναι αυτό που καθιερώθηκε από τη σύγχρονη Τουρκία και που ακολουθούν οι Ευρωπαίοι και στη συνέχεια αναφέρεται στους ναυτικούς χάρτες.
Persona grata

Εκφράσεις

Εκτός του διεθνούς χαρακτήρα, στη δημώδη χρήση αποδίδεται ως χαρακτηρισμός έντονης και στενής φιλίας προσώπου, ενώ ο αντίθετος όρος για εχθρικό πρόσωπο.
Συσσωματώματα βιομάζας

Άλλες χρήσεις

Σε πολλές χώρες της Ευρώπης, τα συσσωματώματα χρησιμοποιούνται ευρέως εδώ και πολλά χρόνια, αντικαθιστώντας το πετρέλαιο θέρμανσης και το φυσικό αέριο, με ιδιαίτερα θετικά αποτελέσματα στο περιβάλλον και στην οικονομία τους. Κεντρικές εγκαταστάσεις συμπαραγωγής ηλεκτρικής ενέργειας και θέρμανσης, ή μόνο κεντρικής θέρμανσης με δίκτυα τηλεθέρμανσης οικισμών, είναι εφαρμογές που πολύ σύντομα θα φτάσουν και στην χώρα μας.
Αντίοχος ΣΤ΄ Διόνυσος

Βιογραφικά στοιχεία

Μετά την ήττα του από τις πτολεμαϊκές στρατιές, ο Αλέξανδρος Α' Βάλας πέθανε στα χέρια μιας φυλής Ναβαταίων Αράβων. Με την υποστήριξη του Πτολεμαίου Στ' Φιλομήτορα στο θρόνο ανέβηκε ο Δημήτριος Β' Νικάτωρ. Ο τελευταίος όμως δεν ήταν λαοφιλής και σοβαρές ταραχές δεν άργησαν να ξεσπάσουν στους δρόμους της Αντιόχειας. Ο στρατηγός και υποστηρικτής του Αλεξάνδρου, Διόδοτος, που είχε απομακρύνει με ασφάλεια το μικρό Αντίοχο, κατέλαβε την πρωτεύουσα του κράτους περίπου το 145 π.Χ. και ανέβασε το μικρό του προστατευόμενο στο θρόνο. Ο Δημήτριος απέτυχε να ανακτήσει την πόλη, ωστόσο διασώθηκε χάρις σε κάποιους στρατιώτες από την Ιουδαία και εγκαταστάθηκε στη Σελεύκεια.

Ο Αντίοχος την εποχή εκείνη ήταν ακόμη σε νηπιακή ηλικία, οπότε πρακτικά κυβερνούσε ο Διόδοτος. Περίπου το 140 π.Χ. ο Διόδοτος, θανάτωσε το νεαρό του προστατευόμενο, τον Αντίοχο Στ', διεκδικώντας το θρόνο για τον εαυτό του, με την επωνυμία Διόδοτος Τρύφων. Σύμφωνα με τον ιστορικό Τίτο Λίβιο, ο Διόδοτος δωροδόκησε τους βασιλικούς ιατρούς ώστε να υποστηρίξουν πως το αγόρι υπέφερε από κάποια ασθένεια των οργάνων και άφησε την τελευταία του πνοή στο χειρουργικό τραπέζι.
Φωσφορυλίωση επιπέδου υποστρώματος

Με τον όρο φωσφορυλίωση επιπέδου υποστρώματος, (substrate level phosphorylation), χαρακτηρίζεται στη βιοχημεία η άμεση μεταφορά μιας φωσφορικής ομάδας ADP που σχηματίζει έτσι ATP, χωρίς την παρουσία οξυγόνου. Σε τέτοια περίπτωση η φωσφορυλίωση είναι ανεξάρτητη από το σύστημα μεταφοράς ηλεκτρονίων (ETS) που χρησιμοποιείται στην οξειδωτική φωσφορυλίωση.
Renault Safrane

Safrane Biturbo

Η κορυφαία έκδοση του Safrane μπήκε στην παραγωγή τον Φεβρουάριο του 1993 και λανσαρίστηκε για την σεζόν του 1994 και ήταν το αποκλειστικά τετρακίνητο Safrane Biturbo, που εξελίχθηκε σε συνεργασία της Renault με τους γερμανικούς βελτιωτικούς οίκους Irmsher και Hartge. Όπως υποδηλώνει το όνομά του, ο V6 κινητήρας των 3.0 λίτρων του Alpine A610, γνωστός ως PRV, είχε εξοπλιστεί με διπλό turbo, αποδίδοντας έτσι ισχύ 262 ίππους. Μπορούσε να παραγγελθεί στα επίπεδα εξοπλισμού RXE ή Baccara. Η επιτάχυνση 0 - 100 km/h ερχόταν σε μόλις 7,2 sec και η τελική ταχύτητα έφτανε τα 252 km/h, ενώ το ταχύμετρο είχε μέγιστη ένδειξη τα 280 km/h, έναντι 260 km/h στις άλλες εκδόσεις.
Ωστόσο, διατέθηκε αποκλειστικά με χειροκίνητο κιβώτιο, καθώς δεν υπήρχε τότε πουθενά σε παγκόσμια κλίμακα αυτόματο κιβώτιο που να συνδυαζόταν με κινητήρα εγκάρσιας τοποθέτησης και με τετρακίνηση ταυτόχρονα. Λόγω αυτού του παράγοντα, καθώς και της τότε προτίμησης των υποψήφιων αγοραστών της κατηγορίας αυτής για κινητήρες V8 αντί για V6, μόλις 806 αντίτυπα του Safrane Biturbo κατασκευάστηκαν και η παραγωγή του διακόπηκε τον Σεπτέμβριο του 1996.
Θεμιστοκλής Διαννελίδης

Βιογραφία

Γεννήθηκε στο Πήλιο και σπούδασε Φυσική και Μαθηματικά στο πανεπιστήμιο των Αθηνών. Όταν ακόμα ήταν στο 4ο έτος της σχολής του, υπηρέτησε ως βοηθός στο εργαστήριο της Βοτανικής στο πανεπιστήμιο. Υπηρέτησε επίσης σε σχολεία της Μέσης Εκπαίδευσης. Κατά τον Ελληνοϊταλικό Πόλεμο του 1940 πολέμησε στο Μέτωπο. 
Διετέλεσε καθηγητής στο Αριστοτέλειο Πανεπιστήμιο Θεσσαλονίκης, του οποίου ήταν και κοσμήτορας, ενώ είχε αναγορευτεί και διδάκτορας του πανεπιστημίου Αθηνών και έκανε σπουδές σε πανεπιστήμια του εξωτερικού (Γκρατς, Μονάχου και Παρισίων).
Το 1981 εξελέγη τακτικό μέλος και το 1994 ήταν πρόεδρος της Ακαδημίας Αθηνών. Το 1997 εξελέγη τακτικό μέλος της Εφορευτικής Επιτροπής του Γραφείου Επιστημονικών Όρων και Νεολογισμών της Ακαδημίας Αθηνών.
Κηδεύτηκε στις 15 Δεκεμβρίου 2000 στο Α΄ Νεκροταφείο.
Γηρυόνης

Ο μύθος

Ο Γηρυόνης κατοικούσε στη νήσο Ερύθεια, στην ομιχλώδη Δύση, στα πέρατα του Ωκεανού. Είχε πλούσια κοπάδια βοδιών, που τα έβοσκε ο Ευρυτίων και ο δικέφαλος σκύλος Όρθρος ή Όρθος, κοντά στο μέρος όπου ο Μενοίτιος έβοσκε τα κοπάδια του Άδη. Με διαταγή του Ευρυσθέα ο Ηρακλής ήρθε στην Ερύθεια για να πάρει τα βόδια του Γηρυόνη στον ομώνυμο άθλο του, τον δέκατο κατά σειρά. Ο Ηρακλής σκότωσε τελικά τότε  τον Γηρυόνη, κοντά στον ποταμό Ανθεμούντα, όπου συναντήθηκαν και αναμετρήθηκαν.
Οι αρχαίοι προσπάθησαν να ερμηνεύσουν ποικιλότροπα τον μύθο του τρισώματου Γηρυόνη, λέγοντας ότι στην πραγματικότητα ήταν οι τρεις γιοί του Χρυσάορα, που εξεστράτευσαν κατά του Ηρακλή, είτε ότι ο Γηρυόνης εκφράζει τις τρεις χρονικές κατηγορίες (παρελθόν - παρόν - μέλλον). Επιστημονικότερος, ο Θουκυδίδης ερμηνεύει τον μύθο ως ανάμνηση της παλαιότερης εποχής, κατά την οποία οι ληστείες ήταν συχνές, αλλά δεν θεωρούνταν επίμεμπτη πράξη. Ο Παλαίφατος, στο βιβλίο του "Περί Απίστων", αναφέρει πως ο Γηρυόνης καταγόταν από την πόλη Τρικαρηνία (κάρα = κρανίο) κι έτσι από παρανόηση, όταν αναφέρονταν στον Γηρυόνη τον Τρικάρηνο, νόμιζαν πως είχε τρία κεφάλια.
Η πάλη του Ηρακλή με τον Γηρυόνη απεικονιζόταν κατά τον Παυσανία στη Λάρνακα του Κυψέλου στην Ολυμπία. Επίσης, η πάλη αυτή παριστανόταν στη μετόπη του «θησαυρού» των Αθηναίων στους Δελφούς, στη μετόπη του ναού του Δία στην Ολυμπία, στις δύο μετόπες του ναού του Ηφαίστου στην Αθήνα (το γνωστό «Θησείο»), σε πολλά αρχαϊκά αγγεία, ιδίως χαλκιδικά, καθώς και σε αττικά μελανόμορφα και ερυθρόμορφα αγγεία. Από τα μελανόμορφα το πιο αξιόλογο θεωρείται ο αμφορέας του Εξηκία (σήμερα στο Λούβρο), ενώ από τα ερυθρόμορφα η κύλιξ του Ευφρονίου.

Πολιτιστικές αναπαραστάσεις

Ο Στησίχορος έγραψε ένα άσμα για τον Γηρυόνη, το «Γηρυονηίς», σπαράγματα του οποίου διασώθηκαν σε Πάπυρο της Οξυρρύγχου.
Ο Γηρυόνης ταυτοποιείται μερικές φορές ως χθόνιος δαίμονας του θανάτου, κυρίως εξαιτίας του συνειρμού με την ακραία δυτική κατεύθυνση. Στη «Θεία Κωμωδία» του Δάντη, ο Γηρυόνης εμφανίζεται ως φτερωτό θηρίο με ουρά σκορπιού αλλά με το πρόσωπο ενός τίμιου ανθρώπου, να κατοικεί στην πλαγιά ανάμεσα στον έβδομο και τον όγδοο κύκλο της Κολάσεως (οι κύκλοι της βίας και της απάτης, αντιστοίχως).
Χιτώνας (βοτανική)

Στη Βοτανική και ειδικότερα στα ανθοφόρα φυτά με την ονομασία χιτώνας (integument), φέρεται το καθένα από τα δύο περιβλήματα του σπερματικού πυρήνα των ανθέων εντός του οποίου φέρεται ο εμβρυϊκός σάκκος, στη σπερματοβλάστη (ωάριο φυτών).
Τα περισσότερα ανθοφόρα φυτά έχουν δύο χιτώνες, τον εσωτερικό και τον εξωτερικό που, όταν σκληραίνουν, σχηματίζουν την φλούδα του σπόρου.
Μάχη του Τάνενμπεργκ (1914)

Η εξέλιξη της μάχης

Ο Λούντεντορφ παρατήρησε ότι η μετά την Μάχη του Gumbinnen η 1η Μεραρχία των Ρώσων μείωσε την δραστηριότητά της και ορθώς υπέθεσε ότι οι δύο μεραρχίες διαχωρίστηκαν. Γι'αυτό έστειλε με τρένο ένα σώμα της 8ης Μεραρχίας υπό διαταγές του στρατηγού Φρανσουά από το Γκουμπίνεν (Gumbinnen) προς το νότο δυτικά της γραμμής των Ρώσων. Παράλληλα, ο Χίντενμπουργκ έθεσε τον στρατό του σε κίνηση, αφήνοντας μόνο ένα τμήμα πεζικού και ένα τμήμα ιππικού για επιτόπου υπεράσπιση. Δύο τμήματα υπό τις διαταγές των Άουγκουστ φον Μάκενζεν (August von Mackensen) και Όττο φον Μπέλο (Otto von Below) πήγαν να αντιμετωπίσουν την 2η Μεραρχία των Ρώσων, ενώ ο υπόλοιπος στρατός έπιασε αμυντική θέση στο Άλλενσταϊν περιμένοντας τους Ρώσους, οι οποίοι είχαν την λανθασμένη εντύπωση ότι οι Γερμανοί υποχωρούσαν. Στο μεταξύ η 2η Μεραρχία των Ρώσων οδοιπορούσε επί δέκα μέρες.

Η μάχη του Τάννενμπεργκ στην λογοτεχνία

Ο Ρώσος συγγραφέας Αλεξάντρ Σολζενίτσιν που βραβεύτηκε με το Νόμπελ Λογοτεχνίας χρησιμοποιεί τη μάχη του Τάννενμπρεργκ στο πρώτο μέρος της τριλογίας του κόκκινος τροχός, με τίτλο Αύγουστος του 1914. Βασίζεται σε ιστορικές πηγές και των δύο χωρών και στις αναμνήσεις του πατέρα του που είχε πολεμήσει στην Ανατολική Ρωσία.
Ζατρίκιον

Ιστορικό του ευρήματος

Βρέθηκε στην Κνωσό και ήταν διαλυμένο. Οι συντηρητές το ανασυναρμολόγησαν.

Περιγραφή

Έχει μέγεθος 120 x 60 εκ. και είναι ξύλινο, επικαλυμμένο με λεπτά φύλλα χρυσού και αργύρου, ενώ είναι επεξεργασμένο με ένθετους ορυκτούς κρυστάλλους, γυαλί και γαλάζιο χρώμα. Το συμμετρικό σχέδιο και η κατασκευή του είναι αριστουργηματικά. Στο ένα άκρο είναι συμμετρικά παρατεγμένοι δεξιά και αριστερά από δύο μεγάλοι ναυτίλοι, στη μέση ένας μεγάλος ρόδακας με εγγεγραμμένο λευκό ρόμβο, ενώ ακολουθούν άλλοι δύο μεγάλοι ρόδακες, ένας δεξιά και ένας αριστερά. Ακολουθεί ένα γραμμωτό πεδίο που καταλήγει σε δέκα μικρότερους λευκούς ρόμβους που είναι εγγεγραμμένοι σε γαλάζιους δίσκους. Η όλη σύνθεση είναι πλαισιωμένη από μαργαρίτες ρόδακες με κίτρινη ανθοδόχη που σχηματίζουν ορθογώνιο παραλληλόγραμμο.

Ιστορική τοποθέτηση

Ανάγεται στο 1600 - 1500 π.Χ. και προφανώς ανήκε σε πάμπλουτο άρχοντα. Ίσως να ήταν το ταμπλώ αρχαίου επιτραπέζιου παιχνιδιού, ενώ ταυτόχρονα ήταν το καπάκι του κουτιού που περιείχε τα πιόνια.